Document ID: 32011R0559

KOMMISSIONENS FORORDNING (EU) Nr. 559/2011
af 7. juni 2011
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af captan, carbendazim, cyromazin, ethephon, fenamiphos, thiophanat-methyl, triasulfuron og triticonazol i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 49, stk. 2, og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. captan, carbendazim, cyromazin, ethephon, fenamiphos, thiophanat-methyl, triasulfuron og triticonazol.
(2)
For så vidt angår captan er det blevet meddelt Kommissionen, at anvendelsen på bladselleri, spinat og persille er blevet tilbagekaldt, og derfor kan de tilsvarende maksimalgrænseværdier for pesticidrester sænkes, uden at der skal indhentes en udtalelse fra Den Europæiske Fødevaresikkerhedsautoritet (i det følgende benævnt »EFSA«), jf. artikel 17 i forordning (EF) nr. 396/2005.
(3)
For så vidt angår cyromazin har en evaluering foretaget af EFSA (2) vist, at maksimalgrænseværdien for restkoncentrationer i salat kan give anledning til problemer med hensyn til forbrugerbeskyttelsen. EFSA har henstillet, at den pågældende maksimalgrænseværdi sænkes. Dette gælder også for bredbladet endivie.
(4)
På grundlag af supplerende data forelagt af Sydafrika og Tyskland har EFSA justeret sin tidligere evaluering af forbrugernes eksponering for carbendazim (3) og thiophanat-methyl (4). EFSA konkluderede, at det er nødvendigt at sænke maksimalgrænseværdierne for carbendazim for så vidt angår grapefrugter, appelsiner og tomater og for thiophanat-methyl for så vidt angår tomater.
(5)
EFSA har i overensstemmelse med artikel 12, stk. 2, i forordning (EF) nr. 396/2005 fremlagt begrundede udtalelser om de gældende maksimalgrænseværdier for restkoncentrationer af ethephon (5), fenamiphos (6), triasulfuron (7) og triticonazol (8). EFSA konkluderede, at det er nødvendigt at sænke maksimalgrænseværdierne for triasulfuron for så vidt angår byg, havre, rug og hvede og for fenamiphos for så vidt angår tomater, auberginer, peberfrugter, vandmeloner, courgetter, rosenkål, bananer, jordnødder og olieholdige frø og at hæve maksimalgrænseværdien for druer. Hvad angår triticonazol konkluderede EFSA, at der ikke er behov for at ændre maksimalgrænseværdierne. De maksimalgrænseværdier, der er fastsat for nye varer for disse fire stoffers vedkommende, og som midlertidigt er opført i del B i bilag III til forordning (EF) nr. 396/2005, bør flyttes til forordningens bilag II.
(6)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(7)
Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.
(8)
Før de ændrede maksimalgrænseværdier træder i kraft, bør medlemsstaterne og de berørte parter have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.
(9)
Bilag II og del B i bilag III til forordning (EF) nr. 396/2005 bør derfor ændres i overensstemmelse hermed.
(10)
For at gøre det muligt, at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
I bilag II og III til forordning (EF) nr. 396/2005 foretages følgende ændringer:
1)
Bilag II ændres som angivet i bilaget til nærværende forordning.
2)
Kolonnerne vedrørende ethephon, fenamiphos, triasulfuron og triticonazol i del B i bilag III udgår.
Artikel 2
For de aktivstoffer og de produkter, der er anført i nedenstående liste, finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 1. januar 2012:
a)
captan: bladselleri, spinat og persille
b)
carbendazim og thiophanat-methyl: produkter af grapefrugter, appelsiner og tomater, frosne, på dåse, konserverede og forarbejdede
c)
fenamiphos: frugtgrøntsager, bananer, olieholdige frø og rosenkål.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. januar 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juni 2011.

Labels: 20
3
15
6